钦定古今图书集成/明伦汇编/闺媛典/第260卷 > 顾恒宇妻陈氏〈张氏附〉
## 钦定古今图书集成/明伦汇编/闺媛典/第260卷 > 顾恒宇妻陈氏〈张氏附〉

按《仁和县志》：“陈氏，顾恒宇妻，御史豹文之祖母也。年
三十，恒宇游粤，客死，讣闻，氏立旛刹，设灵几，擗踊哭
绝，曰：‘无禄，恒郎旅次，孤魂万里外，飘泊无依，谁与归
耶？子大观，年十二，涕泣请奔丧，与祖俱。氏朝夕哭奠
甚哀，邻人为罢舂。及柩归，橐中装已为寓主所干没。
贫苦，训子经营治生。久之，家隆隆起。长孙媳张氏，性’”
端淑，亦早寡。兀坐一室，咫尺不逾。叔豹文成进士，仅
遣女鬟诣姒处一叩头贺，族从姻娅云集，如勿闻者。
苦节三十馀年，教子之珩，能文，有声庠序。